Familien Jul – en DR købt produktion 



Skal Fredensborg være hovedbyen i Danmarks nye julefilm ”Familien Jul”, som produceres i samarbejde med Danmarks Radio og Nordisk Film.    

Her er et tilbud til Fredensborg Kommune og by om virkelig at få byen på landkortet nationalt og internationalt og i samarbejde med de, der laver filmen og DR få indflydelse på indhold og lokationer i Danmarks nye familie og børnejulefilm. 

Filmen laves af det der inden overgang til privat eje hedder Helsingør Filmby, men allerede nu har filmbyen så mange aktiviteter på den digitale platform, at projektet overgår til at være en privat virksomhed i efteråret 2013.

Filmen laves som en spillefilm til danske biografer (2014) og distribueres af Nordisk Film, men er allerede købt af Danmarks Radio til visning i julen 2016. Filmen er en børne- familiefilm i spændingsfeltet mellem ET og Far til fire og handler om en nisse (Pixy), der efterlades af de andre nisser ved et uheld, og som skal leve blandt mennesker i et helt år. Nissen, der kan gøre sig usynlig, følger en familie, der tænkes at bo i en større dansk provinsby, hvor familiefaderen er skolelærer og børnene skolesøgende. Vi følger familien i huset, i byen, i skolen, i nabolaget samt i den autocamper, der står i deres indkørsel. Familien skal i sommerferien på en campingplads på Fyn eller i Jylland, og vi ser familien køre ud af og ind i byen. 

Filmen hedder Familien Jul og skal tage kampen op med alle de udenlandske julefilm, der præger den danske medieverden.  De danske TV stationer har længe ønsket sig en film, der kan binde danske juletraditioner, kultur og familieværdier sammen. Danske biografer har tilsvarende ønsket sig et dansk juletema som supplement til de gængse premierer i julemåneden. 

Filmen har afsæt i de danske juletraditioner og familieværdier og specielt som følge af julenissen Pixy er eksportmulighederne primært rettet imod Skandinavien og USA.  

Danmarks Radio har allerede nu bedt os om at ideudvikle på Familien Jul – spillefilm nr. 2 og 3, og det er her den kommune (Fredensborg), der vælges som værtskommune for familien, har store muligheder for at få indflydelse på varetegn eller andet til eksponering i filmen. 

Fredensborg passer godt ind i historien, idet Nisser traditionelt ofte tænkes ind i kontekst med gamle købstæder, gamle bygninger, slotte og den slags, men nisser skal også have skov og natur i nærheden til hemmeligheder, tryllerier og magi. Samtidig skal hverdagslivet for familien også illustreres i en moderne kontekst, hvor byen vises frem. 

Størstedelen af filmens budget er allerede finansieret på forhånd, idet DR, Nordisk Film, manuskriptforfatter og producent har sikret hele basiskapitalen. Filmen er vi nu ved at restfinansiere via fonde og kommerciel kapital, så vi kan lukke budgettet og starte produktionen op. Filmen skal gerne have premiere i danske biografer i december 2014. 

En temmelig stor del af filmens budget (30/40 %) anvendes, der hvor filmen optages. Det er særligt overnatning, forplejning, detailhandel og håndværkere, der profiterer direkte af en filmproduktion. Den branding en film (filmserie) giver til en by, kan være ganske svær at vurdere, men i Ystad har man gjort forsøget over flere omgange. Wallander serien har givet hver krone, som Ystad har støttet serien med, ni gange igen i turisme, tilflyttere, branding, samarbejdspartnere, aktivitet osv. En filmserie som denne danske julefilm vurderes noget lavere, og et godt bud er forholdet 1:5. 

Film som aktivitet kan derudover skabe en hel del lokal stolthed, og vi kan i produktionsfasen inddrage Fredensborgs borgere, erhvervsliv og byen på mange tænkelige måder. 

Hvis Fredensborg Kommune og by kunne tænke sig at være en del af denne filmproduktion, skal vi allerhøfligst bede om, at Fredensborg Kommune kontakter den filmansvarlige, Jens Bouet, +45 53 56 13 33 hurtigst muligt.

